Құсбегілер Дүниежүзілік көшпенділер ойындарына дайындалып жатыр
DATE: 13:33, 21 Тамыз 2024 | GMT +5
TITLE: Құсбегілер Дүниежүзілік көшпенділер ойындарына дайындалып жатыр
URL: https://kaz.inform.kz/news/kusbegler-duniezhuzlk-koshpendler-oyindarina-dayindalip-zhatir-bbf9e8/
META: DATE: 13:33, 21 Тамыз 2024 | GMT +5
TOTAL WORDS: 265
AUTHOR(S):
TEXT: Құсбегілік федерациясының атқарушы директоры Базарбек Күнтуғанның айтуынша еліміздің үздік құсбегілері Көшпенділер ойындарына деген дайындықтарын қыздыра түскен. «Щучинск қаласында тамыздың 12-сі мен 25-сі аралығында өтетін оқу-жаттығу жиынымызда 9 спортшы бүркіт, қаршыға және ителгі құстарымен жаттығып жатыр. Келесі оқу-жаттығу жиынымыз Астана қаласында, 27-ші тамыз бен 7-ші қыркүйек аралығында болады», - деп атап өтті Б. Күнтуған. Фото: Ұлттық спорт түрлері қауымдастығы. Құсбегіліктен ұлттық құрама мүшелері дайындық барысы жайында айтып берді. «5-ші Дүниежүзілік көшпенділер ойындарына дайындалып жатырмыз. Бар білгенімізді, мүмкіншілігімізді пайдаланамыз. Еуропадан, Моңғолия, Қырғызстаннан мықты қарсыластар келеді. Олар да барын салары анық», - дейді құсбегіліктен ұлттық құрама мүшесі Ибрагим Базарбаев. «Щучинск қаласында Көшпенділер ойындарына дайындық үстіндеміз. Қазір алдағы сайыстағы үш санат бойынша қатысатын үш бүркіт, үш ителгі, үш қаршығаны баптап жатырмыз. Олар жаз бойы түлекте болды. Енді етін тартып, жылдамдыққа дайындаймыз. Ал өзім додаға Алғыр атты бүркітпен қатысамын», - деп атап өтті құсбегіліктен ұлттық құрама мүшесі Серікбек Күнтуғанұлы. Фото: Ұлттық спорт түрлері қауымдастығы. Көшпенділер ойындары аясында құсбегіліктен болатын сайыс қыркүйектің 12-13 аралығында, этноауыл аумағында өтеді. Фото: Ұлттық спорт түрлері қауымдастығы. Еске сала кетейік, Республикалық «Құсбегілік» федерациясы Қазақстан Республикасы Ұлттық спорт қауымдастығының құрамына кіреді. Қауымдастық құрамында бұдан өзге «Бәйге», «Садақ ату», «Теңге ілу», «Аударыспақ», «Жамбы ату», «Көкпар», «Асық ату», «JORYQ» ат спорты және т. ҚР Ұлттық спорт қауымдастығын Исламбек Салжанов басқарады. Фото: Ұлттық спорт түрлері қауымдастығы. Атап өтейік, 8-13 қыркүйекте Астана қаласында 5-ші Дүниежүзілік көшпенділер ойындары өтеді. Іс-шараға 89 елден 2000-нан астам спортшы қатысады деп жоспарлануда. 5-ші Дүниежүзілік көшпенділер ойындарының Бас демеушісі - ALAGEUM ELECTRIC, Ойындардың Бас серіктесі - Halyk Bank. Астанада өтетін Дүниежүзілік көшпенділер ойындарында барлығы 21 спорт түрінен 97 медаль жиынтығы сарапқа салынады. Фото: Ұлттық спорт түрлері қауымдастығы
